Il-Muvument għadu jeżisti? Nammetti li ili xhur twal maqtugħ minn Malta minħabba xogħol barra f'postijiet fejn ma tantx kelli ċans noqgħod nippowstja, iżda xorta żammejt ruħi aġġoranat ma x'inhu għaddej, u jiddispjaċini ngħid li l-muvument ta' Joseph Muscat li bih għaqqad "Il-Progressivi u l-Moderati" falla. L-ewwel nies il-Partit Laburista ħlief għar-riformi li qed jagħmel fil-qasam ċivili sar kopja tal-PN. L-għajta tal-Partit tal-Ħaddiem ittajret mar-riħ u ġiet mibdula bl-għajta ta' Partit Pro-business. Issa tradizzjonalment, il-Partit Pro-business kien il-PN u għalhekk illum il-PL daħħal lill-pajjiż f'sitwazzjoni fejn iż-żewġ partiti ewlenin jissieltu biex ikunu "Partit Pro-business" u l-ħaddiem tradizzjonali li kien il-qafas tal-PL intesa'. Illum in-nies li jirrapreżentaw u jmexxu l-PL huma negozjanti. Joseph Muscat ma' jagħmel xejn mingħajr ma jistaqsi li Keith Schembri, ic- Chief of Staff li hu negozjant kbira b'ħafna swaba mdeffsin f'ħafna affarijiet inkluż f'fondi fil-Panama u d-Deputat Mexxej għall-Affarijiet tal-Partit sar Konrad Mizzi, persuna li żgur li ma tirrapreżentax il-Laburist tipiku li hu membru tal-PL. Mizzi jħobb jitlaq diskors bl-Ingliż bix-"Shame on you!" li niftakru sew jgħid qabel l-elezzjoni u żgur li mhuwiex xi wieħed li jinżel qalb il-Laburisti u joqgħod jitħallat magħhom kif kien jagħmel Toni Abela. Anzi nazzarda ngħid li Konrad persuna distakkat ħafna mill-egħruq tal-Partit, tant li wħud diġa kienu qalulu li l-komportiment tiegħu aktar qisha tmur mal-PN milli mal-PN. Deputat Mexxej kellu jkun persuna li jitkellem bl-istess lingwaġġ tal-Kunsilliera u l-membri tal-Partit, u mhux xi ħadd li jkollu trust funds fil-Panama u New Zealand u ma jara xejn ħażin f'dan! Il-mistoqsija l-kbira hija kemm il-PL tal-lum verament jippreżenta l-Laburisti li tellghuħ għax il-mod kif jitkellmu Joseph Muscat dan ma jixħdux. Iva, naf imur ikellem lil xi wħud nhar ta' Ħadd biex iqajjem il-fervur, iżda mbagħad l-aġir tiegħu qisu ta' mexxej li aktar iħossu komdu mdawwar b'ministri jixbħu lill-Ministri Nazzjonalisti bħal Konrad Mizzi, Manwel Mallia, Deborah Schembri, Edward Żammit Lewis, Edward Scicluna u oħrajn. Minbarra dan li ma rridux ninsew li Muscat tela' bl-għajta li se jaħdem b'mod differenti mill-PN u meta nħarsu lejn ir-rekord tal-gvern tiegħu nindunaw li dan kien imtappan b'kontroversji bħal tal-Kafe' Premiere, Gaffarena u issa ta' Konrad Mizzi–kontroversji li misshom ġew evitati u li juru li l-Partit qed iħalli lil ċerta ndividwi jagħmlu li jridu. U għaliha l-argument li l-PN għamel agħar ma jreġġix. Jien tellgħajt lill-PL għax dan wiegħed li mhux se jirrepeti l-istess żbalji tal-PN u se jmexxi politika differenti. Sfortunatament, dan m'għamlux u għalhekk qed jitlef il-voti bl-addoċċ anke mingħand il-Laburisti; u jekk ma jarax se jagħmel elezzjoni oħra se tkun storika għaliex tista' turi kif partit bl-akbar maġġoranza jispiċċa jitlef l-elezzjoni.
Ġejt lura u m'għarraftux il-partit!